**2014. Borpiaci jelentés**

A HNT új elnöksége megtartotta első sajtóbeszélgetését. A fő téma a magyar szőlő- és borágazat 2013. évi teljesítménye.

Magyarországon 2013.12.31-i állapot szerint 63.830 ha aktív szőlőterületet tartunk nyilván. Európai kitekintés: Ausztria 44.000 ha, Románia 205.000 ha, Olaszország: 769.000 ha, Franciaország: 800.000 ha, Spanyolország: 1.018.000 ha.

22 borvidéken van szőlőtermelés. A legnagyobb területű a Kunsági, 20.062 ha, míg a legkisebb címét a Nagy-Somlóitól elorozva a Móri borvidék 560 hektárral. A szőlőterület több mint 57 %-át 4 borvidék adja: Kunsági, Tokaji, Mátrai, Egri.

2010 – 2013 között a szőlőterület 13,87 %-át, 8.858 ha-t telepítettek újra, ami ilyen ütem mellett, 21 év alatt, az ültetvények teljes megújítását eredményezné! Ami tökéletesen elégséges! A szerkezet átalakítás során 80,57 %-ban (7.137 ha) fehérszőlőt, míg közel 20 %-ban (1,721 ha) kékszőlőt használtak a termelők. Az összes telepítés több mint 58 %-a a Kunsági borvidéken történt. Nagyságban ezt követi: Mátrai, Tolnai, Balatonboglári, Hajós-Bajai borvidék. A telepítések során a legkedveltebb szőlőfajta a Bianca volt, több mint 26 százalékkal. Sorrendben követi: Cserszegi Fűszeres, Aletta, Irsai Olivér és az Olaszrizling. A kékszőlők közül a legkedveltebb a Kékfrankos (538 ha). A szőlőfajták telepítési nagyságát vizsgálva, ezzel a területtel lecsúszott a képzeletbeli dobogóról, csak 4 a rangsorban.

2010 – 2013 között az EMGA (Európai Mezőgazdasági Garancia Alap) terhére 105,359 millió € került kifizetésre. A felhasznál jogcímek: szerkezet átalakítás, szőlészeti, borászati beruházások, melléktermék lepárlás, szeszlepárlás és mustjavítás. A 2 legnagyobb kifizetést mutató terület a szerkezet átalakítás ahol az elmúlt 4 év során 88,857 millió €, míg beruházások jogcímen 9,421 millió € került a termelőkhöz.

2013-ban a szüret során 3.861.157 q szőlő került feldolgozásra. Ami a korábbi éveknél lényegesen magasabb 69,02 q/ha átlagot jelent. Átlag feletti termés volt: a Balatonboglári, Etyeki-Budai, Mátrai, Tolnai, Kunsági borvidékeken. A legalacsonyabb termésátlagot a Móri (35,13 q/ha) és a Csongrádi (37,51 q/ha) borvidék hozta.

A leszüretelt szőlőből 2.663.257 hl seprős bor készült, melynek közel 2/3-a fehér-, 5,7 % rosé-, 28,5 % pedig vörösbor. Minőségüket tekintve közel 56 % oltalom alatt álló eredet megjelölésű (OEM), több mi 20 %-a oltalom alatt álló földrajzi jelzésű bor ( OFJ ), míg 23,6 %-a földrajzi jelzés nélküli bor (FN).

A hegybírói jelentések alapján 2013-ban tovább feldolgozás céljából importált bor (nem palackos import és nem közvetlen palackozásra behozott bor) származási országa közül kiemelkedik Olaszország (515.973 hl) mennyiséggel. A többi exportáló ország közül érdemes megemlíteni: Macedonia (10.409 hl), Európai Unió (4.070 hl) Szerbia (3.724 hl). Szín szerinti megoszlásban a hazai termeléstől eltérően szinte kiegyenlített az arány: fehér: 53,25 %, vörös: 44,92 % és rosé: 1,82.